Latter (scene)

**Latter** er Norges største humorteater og ligger i Holmens gate 1 på Aker Brygge i Oslo. Latter ble grunnlagt i 2004 av Elina Krantz. Krantz startet management- og bookingbyrået Stand Up Norge i 1997 og etter flere år som formidler av komikere til klubber og utesteder landet rundt, fikk Krantz i 2004 mulighet til å starte sitt eget humorteater. Lokalene til den gamle IMAX-kinoen på Aker Brygge sto tomme, og etter flere runder med forhandlinger fikk hun til slutt tilslaget om å ta over driften. Etter en omfattende renoveringsprosess åpnet Latter i august 2004. Den første forestillingen som ble spilt var *Antonsen og Golden – tilnærmet lik sant*, med Atle Antonsen og Johan Golden. Latter huser fire forskjellige scener samt egen restaurant- og bardrift.

## Repertoar
Repertoaret på Latter er en miks av egne forestillinger produsert av Stand Up Norge, samt eksterne produksjoner som leier seg inn. Blant komikere som er tilknyttet Stand Up Norge og som ofte frekventerer Latter er: Dagfinn Lyngbø, Marit Voldsæter, Cecilie Steinmann Neess, Lisa Tønne, Sigrid Bonde Tusvik, Jon Niklas Rønning, Are Kalvø og Johan Golden. I tillegg har mange kjente internasjonale komikere spilt på Latter. Deriblant: Eddie Izzard, Margaret Cho, Stephen Merchant, Pam Ann, Steve-O, Ari Shaffir, Daniel Sloss, Rich Hall, Johan Rheborg, Tom Green, Henrik Schyffert og Celeste Barber.

### Event
I tillegg til show- og restaurantdrift, har Latter egen eventavdeling som tilbyr planlegging og gjennomføring av konferanse og seminar i Latters lokaler.

### Produksjoner
Utvalg av produksjoner som har spilt på Latter:

* *Antonsen og Golden – tilnærmet lik sant*, med Atle Antonsen og Johan Golden (2004)
* *Ali Reza – Atter en konge*, med Lisa Tønne (2004)
* *Hurra for Andersen!* med Rune Andersen og Espen Beranek Holm (2004 – 2006)
* *Ka e vitsen?* med Dagfinn Lyngbø (2005)
* *Tatt av vinen*, med Anne-Kat. Hærland (2006 og 2007)
* *Bye & Rønning Show*, med Anders Bye og Jon Niklas Rønning (2006 og 2007)
* *Med ræven i fatle*, med Marit Voldsæter (2007)
* *Til Elise*, med Ingrid Bjørnov (2007 og 2008)
* *Evolusjon*, med Dagfinn Lyngbø (2009 og 2010)
* *Flink Pike*, med Pernille Sørensen (2010 og 2012)
* *Bye & Rønning – Redder verden*, med Anders Bye og Jon Niklas Rønning (2010 og 2011)
* *Drit i å danse*, med Marit Voldsæter (2011)
* *Stereo*, med Dagfinn Lyngbø (2013 og 2014)
* *Latter på Latter* med Hege Schøyen, Linn Skåber og Cecilie Steinmann Neess (2013 – 2015)
* *[[Mann (44)]]*, med Bård Tufte Johansen (2014 og 2015)
* *110 prosent lykkelig*, med Lene Kongsvik Johansen (2014)
* *Diktator*, med Johan Golden (2014)
* *Det var ikke sånn det skulle bli*, med Dora Thorhallsdottir (2015)
* *Dr. Bergland og den alternative medisin*, med Jonas Kinge Bergland (2015 og 2016)
* *[[Raske Menn]] – 90 minutter på 80 minutter* (2015 og 2016)
* *Musikk e komme for å bli!* Med Heine Totland og Gisle Børge Styve (2016)
* *Märtha: The Musical* (2016)
* *Supersmud*, med Dagfinn Lyngbø (2017)
* *Dr. Bergland bryter taushetsplikten*, med Jonas Kinge Bergland 2017 – 2019
* *Tusvik & Tønne - På oppdragelsesreise*, med Lisa Tønne og Sigrid Bonde Tusvik – 2017 og 2018
* *Halve Norges Golden*, med Johan Golden – 2017
* *Tre Elefanter i rommet* med Hege Schøyen, Linn Skåber og Cecilie Steinmann Neess – 2018 og 2019
* *Kultur*, med Pernille Sørensen – 2018
* *Biologi*, med Marit Voldsæter - 2018
* *Jeg reiser alene*, med Jon Niklas Rønning - 2019

## Eksterne lenker
* Nettsider